A PVSK előszobájában állnak, előléphetnek a fiatalok
A következő szezontól minden bizonnyal életbe lép az U23-as szabály, aminek hatására nagyobb szerep juthat a PVSK fiataljai számára is az első csapatnál.
A következő szezontól minden bizonnyal életbe lép a férfi kosárlabda-élvonalban is az U23-as szabály, azaz a mérkőzések első félidejében mindkét csapatban legalább egy 23 éves, vagy annál fiatalabb játékosnak folyamatosan a pályán kell lennie. A PVSK-Veolia NB I-es csapatában is nagyobb szerepet kapnak majd a fiatalok.

Tapasztalatszerzésnek kiváló volt
A legközelebb az első csapathoz természetesen az NB I. B-s alakulat játékosai vannak, akik közül többen az első keret meccsein is lehetőséget kaptak a kényszerből korábban záródó idényben is. Így Bíró Levente, Kocsis Zalán, Popadics Miljan, illetve Dragasevics Veljko neve már ismerősen csenghet a rajongóknak. Utóbbi a legidősebb közülük, ő idén 23 éves, míg Bíró és Kocsis 22-22. Az idényt utolsó helyen záró, viszont kimondottan fiatal alakulatnak – mindössze 20 év körüli az átlagéletkor – egyértelműen ők voltak a vezérei. A jövőben pedig nagyobb szerep juthat számukra az élvonalban is. Dragasevics 388, Bíró 304, Kocsis 204 pontot szerzett a másodvonalban. Melléjük a 20 éves Alekszej Carev lépett fel 207 szerzett egységével. A rengeteg pont mellé Bíró 103 asszisztot is feljegyzett, valamint 180 centis magassága ellenére 90 lepattanót. A legtöbb labdát is ő lopta ki az ellenfél kezéből, 34 alkalommal szerezte vissza a játékszert. Ebben a statisztikában Kocsis csak eggyel maradt el mögötte, viszont lepattanózásban messze jobb volt társainál, 146 labda landolt a markában, ami mellé 19 sapkát is kiosztott.

Többen is remekeltek az U20-ban
Popadics Miljannak inkább az élvonalban remekül kezdő, végül hatodik helyen záró U20-as alakulatban jutott nagy szerep. A tehetség 336 ponttal, 51 assziszttal, 96 lepattanóval és 12 labdaszerzéssel vétette észre magát. A legeredményesebb mögötte Alekszej Carev 282 és Laufer Gergely 249 ponttal. A legtöbb pontot érő passzt, 88-at, Mándity Markó osztotta ki, 20-al megelőzve Laufert, akit négy lepattanóval hagyott le Erdei Ádám. Utóbbi 135 labdát csípett el. Egy statisztikában viszont magasan kiemelkedik Laufer, ugyanis 70 labdát szedett ki az ellenfél kezei közül. Az ő feltűnésükre is bőven számítani lehet az első csapatnál az elkövetkezendő 1-2 évben.

Nagyon fiatal csapattal vágtak bele
A PVSK NB I/ B-s U20-as bajnokságban szereplő alakulata 18 évnél alacsonyabb átlagéletkorral vágott neki a megmérettetésnek, heten csak idén töltik be közülük a 17-et. Így csak az utolsó előtti, 13. pozíciót érték el. Néhányan közülük is kiemelkedtek, így nem lenne meglepetés, ha az ő nevükkel is találkoznánk később. Hárman szereztek 200 pont felett, Kovacsevics Vladan (288), Tóth Máté (255) és Jung Adrián (246). Előbbi 13 blokkot is hozzátett ehhez, és lepattanózása is kimagasló volt, 177 labdát szedett le. Őt Pákozdi Balázs (114) és Tóth (93) követte. Utóbbi tehetség pedig Franko Juriccsal versenyben volt a szerzett labdák terén is, mindketten 26-26 alkalommal lopták ki a játékszert az ellenfél kezéből.
utánpótlás pvsk-veolia kosárlabda